**Govor predsednika Državnega sveta Republike Slovenije gospoda Mitje Bervarja ob polaganju venca pri spomeniku žrtvam v Spominskem parku Frankolovo**

(Frankolovo, 31. oktober 2015)

Spoštovani gospe in gospodje,

* spoštovani župan občine Zreče mag. Boris Podvršnik
* spoštovani župani sosednjih občin,
* spoštovani predsednik Spominskega društva 100 frankolovskih žrtev Emilijan Fijavž
* predstavniki krajevnih organizacij Zveze združenj Borcev za vrednote narodno-osvobodilnega boja,
* predstavniki območnega združenja veteranov vojne za Slovenijo Slovenske Konjice,
* spoštovani svojci, prijatelji in znanci frankolovskih žrtev, dragi tovariši.

Med kraje, kjer so nacisti zagrešili enega najhujših množičnih zločinov, se je v našo zgodovino s krvavimi črkami zapisala soteska Graben. Pred sedemdesetimi leti, 12. februarja 1945, sredi najhujše zime, se je nemški okupator na tem mestu maščevalno znesel nad 100-timi talci. Te so v strogi tajnosti pripeljali iz celjskega, trboveljska in mariborskega zapora in enega za drugim - v treh urah - umorili z obešanjem na obcestnih jablanah.

Čeprav je bil nacizem v zadnjih izdihljajih in so do osvoboditve manjkali manj kot trije meseci, se je zagrizenost in maščevalnost le še stopnjevala. Nedolžne žrtve, pošteni, zavedni ljudje, med njimi celo mladoletni fantje, niso dočakali skorajšnje pomladi in osvoboditve. Svoj veliko prezgodnji grob so v mrzlem februarskem dnevu našli v tej soteski.

Težko si je z današnjimi očmi predstavljati vso grozo in žalost, ki so jo čutile žrtve. Le obcestne jablane ostajajo neme priče tega gnusnega okupatorjevega hudodelstva nad našim ljudstvom.

Čeprav je morišče v tej soteski le eno v množici nacističnih zločinov, izstopa iz dveh razlogov. Prvi je ta, da je v zameno za življenje enega samega Nemca okupator zahteval življenja sto Slovencev. Drugi je posebej grozovit način usmrtitve. Poboj talcev v tej soteski je med zločini nemških okupatorjev zabeležil tudi Wiesenthalov inštitut na Dunaju.

Šlo je za javno manifestacijo ideologije o nadčloveku, ki je v imenu večvredne rase tlačila, zatirala in uničevala vse, kar ni sodilo v njegov iztirjen koncept.

Nemirni čas prinaša nove izzive in sili v iskanje novih rešitev. A nikoli na račun zasužnjevanja drugih narodov. Nikoli na račun kršitev človekovega dostojanstva, pravic in svoboščin vsakega posameznika! Vse to nam sporočajo tudi umrli v tem grobišču, ki so v spletu zgodovinskih okoliščin za svobodo darovali svoja življenja.

Vsi mi, ki imamo privilegij živeti v svobodi, moramo razmišljati o vsebini in pomenu plemenitih vrednot kot so mir, solidarnost in sožitje. Razmišljati moramo o tem, koliko lahko te vrednote prispevajo k skupnemu dobremu tudi v današnjem času.

To sporočilo je v času, ko različne negativne ideologije, , sovraštvo do manjšin, do Romov, do beguncev in raznolikih nazorskih skupin v Evropi spet nevarno dvigajo glavo, morda pomembno in potrebno še veliko bolj, kot leta prej. Naš cilj mora biti strpna in raznolika družba, družba sodelovanja, vključevanja in spoštovanja različnosti ter univerzalnosti veljave človekovih pravic.

Sporočilo miru in mirnega sožitja med ljudmi različnih kultur in misli ter mirnega reševanja morebitnih sporov, se mora globoko zasidrati v naših srcih. Brez miru ni napredka in ne blagostanja – ne za posameznika, ne za narod, ne za svet.

Spoštovani,

ta lepo urejen spominski prostor vsakogar opominja, da trpljenja pobitih talcev, njihovih svojcev in prijateljev nismo pozabili in da kot narod ostajamo občutljivi do zgodovine ter zvesti izročilu svobode, spoštovanja človeškega dostojanstva in resnice. Slava vsem tukajšnjim žrtvam, Slava vsem, ki so se borili za svobodo, enakost,  pravičnost, boljše čase in dostojanstvo vseh ljudi.